**ADDOLIAD AR Y CYD MEWN YSGOLION YNG NGHYMRU**

**Y MATER DAN SYLW:** Yn ôl Deddf Safonau a Fframwaith Ysgolion 1998, mae’n ddyletswydd benodol ar ysgolion gwladol yng Nghymru i drefnu cyd-addoliad dyddiol. Yn achos ysgolion sydd â chymeriad crefyddol ‘penodol’, y cyfeirir atynt yn aml fel ysgolion ‘enwadol’, rhaid i’r addoliad gydymffurfio â chymeriad crefyddol yr ysgolion. Yn achos yr holl ysgolion eraill, rhaid i’r mwyafrif o’r addoliadau hyn yn ystod unrhyw dymor ysgol fod ‘yn gyfan gwbl neu’n bennaf Gristnogol’ ac ymwneud â ‘moli neu addoli bod neu rym dwyfol’. Gwrthwynebwyd y ddyletswydd hon yn chwyrn gan rai ASau o Gymru adeg ei chyflwyno yn y 1940au, pryd y dadleuwyd bod y gofyn yn golygu ‘chwyldro yn hanes addysg ym Mhrydain’ trwy roi sêl bendith ar orfodaeth wladol mewn materion crefyddol mewn ysgolion.

**Y PRYDERON:**  Mewn gwlad lle nad oes unrhyw grefydd sefydledig, lle ceir traddodiad hanes anghydffurfiol cryf a hanes anffodus o ymyriad Gwladol mewn addysg, gall dyletswydd statudol ar ysgolion gwladol i gynnal addoliad crefyddol dyddiol ymddangos yn anghyson. Yn ôl data ystadegol a geir ynglŷn ag ymlyniad ac arferion crefyddol, mae Cymru’n wlad ac iddi fwyfwy o bobl nad ydynt yn arddel Cristnogaeth. Mae mwy na 42% o boblogaeth Cymru heb gysylltiad â chrefydd Gristnogol; Ticiodd 32% o’r boblogaeth flwch ‘dim crefydd’ yng nghyfrifiad 2011 a Chymru sydd â’r ganran isaf yn y DU o ran mynychu eglwysi.

Yn ôl ymchwil ddiweddar, ceir pryderon ynglŷn â’r ddyletswydd bresennol fel y mae’n ymwneud ag ‘ysgolion anenwadol’.

1. Priodoldeb amcanion y ddyletswydd mewn ysgolion gwladol mewn cymdeithas aml-gred, sef rhoi cyfle i addoli Duw.
2. Nodweddion anghyson yr amcanion yng nghyswllt poblogaeth amrywiol o fyfyrwyr, h.y. rhoi cyfle i addoli Duw ond, ar yr un pryd, datblygu ysbryd cymunedol a hyrwyddo ethos cyffredin.
3. Diffyg eglurder yn y darpariaethau cyfreithiol: beth mae ‘addoli’ yn ei olygu yng nghyd-destun yr ysgol?
4. Cyd-destun dadleuol a statws dryslyd y canllawiau statudol (Cylchlythyr 10/94). Mae Estyn wedi awgrymu bod y canllawiau hyn yn rhan o’r ‘gofynion cyfreithiol ar gyfer addoli ar y cyd mewn ysgolion yng Nghymru’.
5. Mae rhai ysgolion yn gwrthod cyflawni’r ddyletswydd statudol o ran egwyddor, gan gredu ei bod yn ddyletswydd amhosibl i’w gosod ar ysgolion gwladol.
6. Mae disgyblion a theuluoedd nad ydynt yn arddel y ffydd Gristnogol yn teimlo eu bod wedi’u heithrio o gymuned yr ysgol, a hynny’n mynd yn groes i’r disgwyl o greu ysbryd cymunedol yn yr ysgol trwy addoli ar y cyd.
7. Mae’r gweithgaredd ar ei ffurf bresennol yn golygu bod cyfle i feithrin gwerthoedd ar y cyd yn cael ei golli.
8. Gall trefnau ynglŷn â chynnal addoliadau ar y cyd fynd yn groes i safonau hawliau dynol perthnasol a warchodir yn unol â Mesur Hawliau Plant a Phobl Ifanc (Cymru) 2011 a Deddf Hawliau Dynol 1998, yn cynnwys yr hawl i ryddid rhag gwahaniaethu, yr hawl i ryddid o ran crefydd neu gred, a’r hawl i gael addysg.

**Y CYFLEOEDD**  Mae’r gyfraith bresennol yn dyddio i adeg y câi safbwyntiau ac egwyddorion yng Nghymru eu llyncu’n rhwydd gan ei phartner trechol yn senedd San Steffan. Heddiw, mae gan sefydliadau yng Nghymru hawl gyfreithiol i fynd i’r afael â chyd-addoliad mewn ysgolion, ac i ymateb i’w gymhlethdodau mewn modd arloesol sy’n briodol ar gyfer cymdeithas Cymru yn yr 21ain ganrif. Wrth inni symud ymlaen, mae angen myfyrio ar y cwestiynau isod ac ymchwilio iddynt:

1. A ddylai’r ddyletswydd bresennol a’r canllawiau statudol barhau ar eu ffurf bresennol?
2. A ddylai’r ddyletswydd bresennol droi’n un wirfoddol?
3. A ddylid diddymu’r ddyletswydd bresennol heb osod dim yn ei lle?
4. A ddylid diddymu’r ddyletswydd bresennol a’i disodli â gweithgaredd arall gydag amcanion newydd?